নির্দিষ্ট সময়ে হালিশহরে সিগন্যালিংয়ের কাজ শেষ না হওয়ায় কার্যত ছ’দিন ধরে শিয়ালদহ মেন লাইনে ট্রেন চলাচল বিপর্যস্ত। চূড়ান্ত দুর্ভোগে কয়েক হাজার নিত্যযাত্রী। আজ শনিবারও, ট্রেন ঠিকমতো চলবে কি না, তা স্পষ্ট করেনি রেল।
রেলের তরফে জানানো হয়েছিল, রবিবার থেকে মঙ্গলবারে মধ্যে সিগন্যালিংয়ের কাজ শেষ হবে। কিন্তু তা হয়নি। যার ফলে গত কয়েকদিনের মত শুক্রবারও নাজেহাল হতে হয়েছে যাত্রীদের। প্রায় সব ট্রেনই দেরিতে চলেছে। যার জেরে ট্রেনগুলিতে বাদুড়ঝোলা ভিড়। মেন লাইনের একাধিক স্টেশনে ওঠানামা করতে গিয়ে চোট পেয়েছেন অনেকেই। তাঁদের মধ্যে অধিকাংশই মহিলা। যাত্রীদের একাংশের অভিযোগ, সিগন্যালিংয়ের কাজে যে বেশি সময় লাগছে, সে সম্পর্কে আগাম কোনও 
ঘোষণাও হয়নি। 
বৃহস্পতিবার রাতেও যাত্রীরা বিভিন্ন স্টেশনে বিক্ষোভ দেখান। যাত্রিরোষ থেকে বাদ যাননি চালক এবং স্টেশন মাস্টারেরাও। এক একটি ট্রেন গন্তব্যে পৌঁছেছে প্রায় ৩-৫ ঘণ্টা দেরিতে। অনেক ট্রেন পৌঁছেছে এদিন ভোরে।
রেলের তরফে জানানো হয়েছিল, হালিশহরে নয়া সিগন্যাল ব্যবস্থার কাজের জন্য পয়লা এপ্রিল থেকে তিনদিন মেন লাইনে ট্রেন অনিয়মিত থাকবে। কিন্তু কাজ শেষ করা যায়নি। রেল সূত্রের খবর, মঙ্গলবার সিগন্যাল ব্যবস্থার কাজ শেষ করার পরে যখন চালু করা হয় তখন লাইনের ক্রসিং পয়েন্টগুলি পুড়ে যায়। নতুন করে আবার পয়েন্ট বসানো শুরু হয়। তাতেই দেরি হয় ট্রেনের। 
বৃহস্পতিবার রাত সাড়ে ৮টার পর অবস্থা আরও খারাপ হয়েছিল। ট্রেনের মধ্যে ঘণ্টার পর ঘণ্টা আটকে থাকায় যাত্রীরা ক্ষোভে ফেটে পড়েন। হাতের সামনে চালক, এবং গার্ডকে পেয়ে ক্ষোভ দেখান তাঁরা। সব মিলিয়ে পরিস্থিতি হাতের বাইরে চলে যেতে দেখে স্টেশনে আটকে থাকা ট্রেনগুলিকে কিছুটা এগিয়ে প্ল্যাটফর্মের বাইরে থামিয়ে দেওয়া হয়। 
রেল সূত্রের খবর, বৃহস্পতিবার দুপুরে শিয়ালদহের ডিভিশনের সদর দফতরে ইঞ্জিনিয়ারিং ও অপারেশন দফতরের কর্মীদের মধ্যে অনেকক্ষণ বাদানুবাদ চলে। পূর্ব রেলের মুখ্য জনস‌ংযোগ আধিকারিক রবি মহাপাত্র এদিন বলেন, ‘‘এর দায় ডিভিশনাল আধিকারিকদেরই। তাঁরা ঠিকমতো পরিকল্পনা করতে না পারায় যাত্রীদের এতদিন ধরে ভুগতে হল।’’ যাত্রীদের দাবি, আপাতত ভিড় কমাতে ব্যারাকপুর পর্যন্ত কয়েকটি স্পেশাল ট্রেন দেওয়া হোক। ওই দাবির প্রেক্ষিতে রেলকর্তাদের একাংশ বলছেন, ‘‘যাত্রীরা ঠিকই বলছেন। আসলে ঘণ্টা বাঁধবে কে!’’